**”VERDEN ER FORVIRRET”**

**Om sprog, sted og bevægelse og eleven i faget, vi kalder L1.**

Præsentationen tager sit afsæt i den såkaldte mobile vending (Büscher & Urry, 2009) og diskuterer i lyset af nutidige globaliseringsprocesser, hvad en sådan vending har og kan have af betydning for vores forståelse af eleven i L1-faget og for sprogforskningen og -undervisningen i og omkring faget.

Den mobile vending sætter bevægelse – såvel menneskers som ting, symboler, forestillinger og informationers – i centrum for undersøgelser af alle typer af sociale processer. Det har også sat forståelsen af både sted, læring og sprog i bevægelse.

Ligesom alle mulige andre *steder* kan klasseværelset i et sådant perspektiv ses som et ’complex of mobiltiies’ (Lefevbre,1991), *læring* som mobile sociale praksisser, der bliver til gennem relationer mellem elever og deres erfaringer i verden, og *sprog* som mobile ressourcer, der for den enkelte tager form af ’a dynamic assemblage’ (Busch, 2017), som udvikles og forandres livet igennem.

Sådanne forståelser af sted, læring og sprog rejser en række spørgsmål til L1-faget som for eksempel: Hvordan kan vi forstå og undersøge L1-stedet som et kompleks af mobiliteter? Hvilke muligheder giver L1-faget elever med forskellige kulturelle og sproglige erfaringer for at forbinde forskellige steder og forskellige erfaringer i verden? Hvordan kan vi få indsigt i elevernes sprog som en assemblage af mobile ressourcer, og hvilken betydning kan det have for L1-undervisningen og for elevernes muligheder for social og sproglig identitetsdannelse og skabelse af tilhørsforhold?

I min præsentation inddrager jeg erfaringer fra det tiårige studie af literacy og sproglig diversitet *Tegn på sprog*, hvor spørgsmål som disse har trængt sig på.

Busch, B. (2017). Expanding the notion of the linguistic repertoire: On the concept of Spracherleben—The lived experience of language. *Applied Linguistics*, *38*(3), 340-358.

Büscher, M., & Urry, J. (2009). Mobile methods and the empirical. *European Journal of Social Theory*, 12(1), 99-116.

Lefebvre, H. (1991). *The production of space* (D. Nicholson-Smith, Trans.). Blackwell.